Ministrul finanțelor, Marcel Boloş, nu exclude o cotă unică de TVA, aşa cum cere Comisia Europeană/ Senatorul Daniel Zamfir: Boloş dă iar cu bâta-n baltă! Nu creştem nicio taxă ca să plătim pensiile majorate!
Ministrul de Finanţe Marcel Boloş a precizat că România are cota standard printre cele mai scăzute din Uniunea Europeană, fiind la 19% cota standard de TVA şi cotele diferenţiate de 9% şi 5%. "Aceste reajustări în ceea ce priveşte cota standard de TVA şi o singură cotă, aşa cum cere Comisia Europeană, sunt o alternativă de luat în calcul, pentru ca să avem celălalt obiectiv de dus la bun sfârşit, acela de reducere a impozitării muncii", a mai spus liberalul. Chestionat dacă aceste ajustări ar implica creştere a TVA de la 9 la 19%, ministrul de Finanţe a răspuns: "Este prematur de precizat care va fi soluţia în ceea ce priveşte taxa pe valoarea adăugată", transmite News.ro.
"Mă refer la anumite măsuri care privesc taxa pe valoare adăugată (TVA – n.r.). Avem şi recomandarea pe care o are Banca Mondială şi avem şi aceste cote diferenţiate pe care le practicăm. Întâi de toate, cota standard este una dintre cele mai scăzute la nivelul Uniunii Europene. Avem 19% cota standard de TVA şi după acea avem şi cotele diferenţiate de 9% şi de 5% pe care le practicăm. Aceste reajustări în ceea ce priveşte cota standard de TVA şi o singură cotă, aşa cum cere Comisia Europeană, sunt o alternativă de luat în calcul, pentru ca să avem celălalt obiectiv de dus la bun sfârşit, acela de reducere a impozitării muncii", a afirmat Marcel Boloş, luni la Antena 3 CNN.
"Poate fi o singură cotă standard sau poate fi vorba de anumite facilităţi care să fie trecută din cotele reduse în cota standard şi, pe de altă parte, să avem asigurată finanţarea pentru categoriile de cheltuieli importante ale statului şi mă refer aici la recalcularea pensiilor sau la majorările salariale", a completat ministrul PNL.
În replică, senatorul PSD Daniel Zamfir a declarat că Marcel Boloş "dă iar cu bâta-n baltă" şi a subliniat că "nu creştem nicio taxă ca să plătim pensiile majorate". "Viziunea trebuie sa fie una de creştere a bazei de impozitare nu de tăieri de venituri sau creşteri de taxe!", a adăugat social-democratul.
"Boloş dă iar cu bâta-n baltă! Sincer, m-am săturat sa tot comentez ce visează contabilii din ministerul de Finanţe, iar ministrul le înghite nemestecate! NU creştem nicio taxă ca să plătim pensiile majorate! Investiţiile sunt soluţia, ca ele aduc mai mulţi bani la bugetul de stat prin efectul de multiplicare! Viziunea trebuie sa fie una de creştere a bazei de impozitare nu de tăieri de venituri sau creşteri de taxe! Cred ca PNL trebuie sa o lămurească cu dl Boloş. Îl susţin sau e o noua gafă?", a scris Daniel Zamfir, luni pe Facebook.
Donează lunar pentru susținerea proiectului G4Media
Donează suma dorită pentru susținerea proiectului G4Media
CONT LEI: RO89RZBR0000060019874867
Deschis la Raiffeisen Bank